
ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ

13 Ιανουαρίου 2016
Γιώργος Στασινός, πρόεδρος ΤΕΕ: «ασφαλιστικές εισφορές και φορολογία οδηγούν εκτός Ελλάδος ή εκτός επαγγέλματος όλους τους μηχανικούς».

Με τις προτάσεις της κυβέρνησης για τις σχεδιαζόμενες αλλαγές στην κοινωνική ασφάλιση, οι ασφαλιστικές εισφορές και η φορολογία οδηγούν εκτός Ελλάδος ή εκτός επαγγέλματος όλους τους μηχανικούς, δήλωσε σήμερα ο Πρόεδρος του ΤΕΕ Γιώργος Στασινός. «Επομένως η μεταρρύθμιση του ασφαλιστικού θα αποτύχει, λόγω μειωμένων εσόδων που θα προκύψουν από το μικρότερο αριθμό ασφαλισμένων, παράλληλα με την καταστροφή του μεγαλύτερου επιστημονικού κλάδου της χώρας», τόνισε χαρακτηριστικά. Ο Πρόεδρος του ΤΕΕ έδωσε μάλιστα και παραδείγματα που επιβεβαιώνουν όσα υποστηρίζει. Όπως ανέφερε ο Γιώργος Στασινός, η συνολική επιβάρυνση από τις ασφαλιστικές εισφορές σύμφωνα με την πρόταση της κυβέρνησης είναι 38,45% του εισοδήματος, που αν προστεθεί στο 33% φορολογία εισοδήματος τρέχουσας χρήσης και στο 100% προκαταβολής φόρου επόμενης χρήσης, για τα υψηλότερα εισοδήματα, οδηγεί σε συνολική επιβάρυνση 104,5% του εισοδήματος, χωρίς υπολογισμό τέλους επιτηδεύματος και έκτακτης εισφοράς! Δηλαδή ένας ελεύθερος επαγγελματίας σε αυτήν την περίπτωση θα δίνει το σύνολο του ετήσιου εισοδήματός του στο κράτος και θα χρωστά και κάτι ακόμη! Αυτό και μόνο το γεγονός αποτυπώνει το λόγο για τον οποίο αν υλοποιηθούν οι προβλέψεις του σχεδίου για το ασφαλιστικό θα σημάνει αυτόματα κλείσιμο βιβλίων και άμεση έξοδο από την αγορά για χιλιάδες ελεύθερους επαγγελματίες.

Όμως ο Πρόεδρος του ΤΕΕ έδωσε έμφαση κυρίως στην επιβάρυνση των νέων μηχανικών και των νέων επιστημόνων από τις σχεδιαζόμενες ρυθμίσεις, για τους οποίους τόνισε ότι «χρειάζονται αλλαγές στο σχεδιασμό τώρα, πριν να είναι πολύ αργά». Όπως σημείωσε «με αυτές τις ρυθμίσεις ένας νέος απόφοιτος πολυτεχνικής σχολής είτε δεν θα θελήσει καν να μπει στο επάγγελμα είτε θα έχει ως μονόδρομο τη φυγή στο εξωτερικό». Σημείωσε μάλιστα ότι για τους νέους μηχανικούς με το ελάχιστο εισόδημα η συνολική επιβάρυνση είναι στο 80,5% του εισοδήματος και καλούνται να ζήσουν με 114 ευρώ το μήνα, ενώ για έναν νέο μηχανικό ασφαλισμένο κάτω της 5ετίας με μηνιαία έσοδα 2000 ευρώ η συνολική επιβάρυνση είναι 75%του εισοδήματος και του απομένουν 495 ευρώ!

Ο Πρόεδρος του ΤΕΕ σημείωσε ότι το μέγιστο όριο που μπορεί να δικαιολογηθεί και να επιτρέψει στον ασφαλισμένο να ζήσει είναι η συνολική επιβάρυνση για φόρους και εισφορές ως το 50% του εισοδήματος, ειδικά για τους νέους.

Όλα τα παραπάνω ανέλυσε σήμερα ο Γιώργος Στασινός στις συναντήσεις του τόσο με τον νεοεκλεγέντα Πρόεδρο της Νέας Δημοκρατίας Κυριάκο Μητσοτάκη όσο και με την επικεφαλής της Δημοκρατικής Συμπαράταξης και Πρόεδρο του ΠΑΣΟΚ Φώφη Γεννήματα. Ο Γιώργος Στασινός μάλιστα τόνισε ότι ο Αλέξης Τσίπρας είναι νέος σχετικά μηχανικός και γνωρίζει καλά το σημερινό κόστος ασφάλισης στο ΤΣΜΕΔΕ και την επιβάρυνση που θα φέρουν οι προτάσεις της κυβέρνησης, ενώ πρόσθεσε ότι τόσο ο Αλέκος Φλαμπουράρης όσο και άλλα στελέχη της κυβέρνησης, ευρισκόμενοι μέχρι πρόσφατα στην μεγαλύτερη κατηγορία των «παλαιών ασφαλισμένων» του ΤΣΜΕΔΕ, επίσης καταλαβαίνουν την τεράστια επιβάρυνση που φέρνουν για τους συναδέλφους τους. Δήλωσε όμως αισιόδοξος ότι ακριβώς λόγω αυτής της γνώσης του Πρωθυπουργού αλλά και δεκάδων στελεχών της κυβέρνησης θα πεισθούν να ελαφρύνουν τη συνολική επιβάρυνση των μηχανικών και των επιστημόνων, ειδικά των νέων.

Στις επαφές του με θεσμικούς φορείς, κυβερνητικά και πολιτικά στελέχη, ο Πρόεδρος του ΤΕΕ δίνει συγκεκριμένους αριθμούς και παραδείγματα. Σύμφωνα με το Γιώργο Στασινό, ένας νεοεισερχόμενος στην αγορά μηχανικός ελεύθερος επαγγελματίας, κάτω της πενταετίας (νέος ασφαλισμένος μετά το 1993), στην 1η ασφαλιστική κατηγορία του ΕΤΑΑ/ΤΣΜΕΔΕ πληρώνει σήμερα, με το νόμο 3518/2006, εισφορές 220,83 ευρώ πλέον 10 ευρώ για τον κλάδο ανεργίας, δηλαδή συνολικές εισφορές 230,83 ευρώ, περιλαμβανομένης της έκπτωσης 50%. Αν δεν υπολογιστεί το ποσό της ειδικής προσαύξησης (που η πρόταση Κατρούγκαλου καταργεί) τα αντίστοιχα ποσά είναι 162,59 ευρώ και 172,59 ευρώ αντίστοιχα. Αν εφαρμοσθούν οι ρυθμίσεις Κατρούγκαλου (ΕΛΑΧΙΣΤΕΣ ΕΙΣΦΟΡΕΣ ΤΣΜΕΔΕ ΜΕ ΒΑΣΗ ΤΟΝ ΚΑΤΩΤΑΤΟ ΒΑΣΙΚΟ ΜΙΣΘΟ ΑΓΑΜΟΥ ΑΝΩ ΤΩΝ 25 ΕΤΩΝ ΠΟΣΟΥ 586,08€) κάθε νεοεισερχόμενος ελεύθερος επαγγελματίας μηχανικός θα πληρώνει μηνιαίες εισφορές 235,35 ευρώ. Αυτό αντιστοιχεί σε αύξηση 44,75% χωρίς την ειδική προσαύξηση που καταργείται. Ο ίδιος νέος μηχανικός ελεύθερος επαγγελματίας πέρα από την επιβάρυνση του μηνιαίου εισοδήματος με 38,45% για ασφαλιστικές εισφορές επιβαρύνεται με φορολογία εισοδήματος 26%, 100% προκαταβολή φόρου επόμενου έτους, τέλος επιτηδεύματος, έκτακτη εισφορά αλληλλεγύης κλπ. Συνολικά, στο παράδειγμα της αντιστοιχίας με τον κατώτατο μισθό 586,08 ευρώ, ο νέος ελεύθερος επαγγελματίας χωρίς επαγγελματική εγκατάσταση και έξοδα (π.χ. με μπλοκάκι) ή αφού έχουν αφαιρεθεί τα επαγγελματικά έξοδα έχει:

ΕΙΣΠΡΑΞΗ (ελάχιστη τεκμαρτή) ΑΝΑ ΕΤΟΣ:
586,08 ευρώ Χ 12 μήνες =
7032,96 ευρώ

ΕΙΣΦΟΡΕΣ πρότασης ΚΑΤΡΟΥΓΚΑΛΟΥ: 

235,35 ευρώ Χ 12 μήνες = 
2824,20 ευρώ -

ΦΟΡΟΣ ΕΙΣΟΔΗΜΑΤΟΣ:



(7032,96 – 2824,20) Χ 26% =
1094,28 ευρώ -

Προκαταβολή φόρου εισοδήματος:


(100% φόρου εισοδήματος) = 
1094,28 ευρώ -

Τέλος επιτηδεύματος:




650 ευρώ ή 1000 ευρώ =
  650,00 ευρώ -

Έκτακτη Εισφορά Αλληλεγγύης:


0 ευρώ (εισόδημα ως 12.000)=
      0,00 ευρώ -

Καθαρό εναπομείναν ετήσιο εισόδημα μετά από φόρους και εισφορές:

1370,20 ευρώ

Καθαρό εναπομείναν μηνιαίο εισόδημα μετά από φόρους και εισφορές:

   114,18 ευρώ

Δηλαδή ο νεοεισερχόμενος στην αγορά εργασίας ελεύθερος επαγγελματίας μηχανικός θα πρέπει να ζήσει με 1370 ευρώ το χρόνο ή 114 ευρώ το μήνα, αποδίδοντας το 80,5% του εισοδήματός του στο κράτος!

Ένας όμοιος νεοεισερχόμενος στην αγορά μηχανικός ελεύθερος επαγγελματίας, κάτω της πενταετίας (νέος ασφαλισμένος μετά το 1993), στην 1η ασφαλιστική κατηγορία του ΕΤΑΑ/ΤΣΜΕΔΕ, που τυγχάνει να ξεπερνά σε όρους ετήσιου εισοδήματος το ελάχιστο τεκμαρτό όριο της πρότασης Κατρούγκαλου και έχει καθαρά έσοδα 2000 ευρώ το μήνα, επιβαρύνεται με 779 ευρώ το μήνα (από 230,83 ευρώ σήμερα) θα έχει για τα πρώτα μόνο χρόνια της δραστηριότητάς του:

ΕΙΣΠΡΑΞΗ (πραγματική/καθαρή) ΑΝΑ ΕΤΟΣ:
2000 ευρώ Χ 12 μήνες =
24.000,00 ευρώ

ΕΙΣΦΟΡΕΣ πρότασης ΚΑΤΡΟΥΓΚΑΛΟΥ: 

779 ευρώ Χ 12 μήνες = 
9.348,00 ευρώ -

ΦΟΡΟΣ ΕΙΣΟΔΗΜΑΤΟΣ:



(24000 – 9348) Χ 26% =
3809,52 ευρώ -

Προκαταβολή φόρου εισοδήματος:


(100% φόρου εισοδήματος) = 
3809,52 ευρώ -

Τέλος επιτηδεύματος:




650 ευρώ ή 1000 ευρώ =
 1000,00 ευρώ -

Έκτακτη Εισφορά Αλληλεγγύης:


0 ευρώ (0,7% στο εισόδημα)=
   102,56 ευρώ -

Καθαρό εναπομείναν ετήσιο εισόδημα μετά από φόρους και εισφορές:

5930,40 ευρώ

Καθαρό εναπομείναν μηνιαίο εισόδημα μετά από φόρους και εισφορές:

   494,20 ευρώ

Δηλαδή ο νεοεισερχόμενος στην αγορά εργασίας ελεύθερος επαγγελματίας μηχανικός με καθαρές (μετά τα έξοδα) μηνιαίες εισπράξεις 2000 ευρώ (αν και ελάχιστοι νέοι ελεύθεροι επαγγελματίες έχουν τέτοια μηνιαία ή ετήσια έσοδα σήμερα) θα πρέπει να ζήσει με 5930 ευρώ το χρόνο ή 494 ευρώ το μήνα, αποδίδοντας το 75% του εισοδήματός του στο κράτος!

Δελτίο Τύπου  

